Nilqgħu l-Isfidi biex Nirnexxu Tikteb l-MEP Josianne Cutajar Jum il-Mara. Il-Jum Internazzjonali tan-nisa, iċċelebrat għada, il-jum dinji li jiċċelebra l-kisbiet soċjali, ekonomiċi, kulturali u politiċi tan-nisa. Din is-sena, it-tema magħżula hija Choose to Challenge — agħżel li tisfida. Mill-ewwel ngħid li trid tkun il-mara nfisha li trid turi determinazzjoni li tasal biex til]aq l-għanijiet tagħha. Iżda mbagħad hemm ukoll l-isfidi. It-tagħrif li għandha f'idejna juri li għad hemm qabża finanzjarja bejn is-sessi. Hemm diskrepanza ċara bejn is-salarji tan-nisa tagħna u dawk tal-irġiel. U għad baqagħlna ħafna xi nwettqu biex niksbu parteċipazzjoni ugwali għan-nisa fil-qasam politiku u soċjali. F'pajjiżna stess, qed naraw Gvern li qed jaħdem biex ikun hemm aktar rappreżentanza femminili fil-parlament. Kien ukoll dan il-Gvern li dejjem emmen fil-ħila tal-mara li tmexxi u torganizza s-soċjetà, u li n-nisa poġġihom, kif mistħoqq, f'pożizzjonijiet ta' responsabbiltà u ta' tmexxija. Statistika ippubblikata internazzjonalment tagħti ħarsa lejn aspetti li ħaqqhom diskussjoni serja. Figuri tal-Eurostat juru li sal-2019 kien hemm żieda ta' nisa fid-dinja tax-xogħol, b'Malta fuq quddiem fost il-pajjiżi Ewropej kollha. Iżda f'dak li jirrigwarda n-nisa fl-ogħla istituzzjoni tal-pajjiż — il-Parlament Malti — pajjiżna jikklassifika lejn l'isfelnett meta mqabbel ma' pajjiżi oħra, u dan minkejja l-fatt li nofs il-Membri Parlamentari Ewropej għal Malta illum huma nisa. Fejn tidħol it-teknlooġija tal-informatika, fir-rapport Women in Digital Scoreboard 2020 , Malta tinsab fis-sbatax-il post fost il-pajjiżi tal-UE. U fejn jidħlu speċjalisti nisa fl-oqsma tat-teknoloġija tal-informatika u l-komunikazzjoni, il-persentaġġ ta' nisa involuti fihom f'Malta huwa ta' 10.7% — ammont baxx meta imqabbel mal-medja Ewropeja li hija ta' 17.7%. Propju b'rabta ma' Jum il-Mara, il-Ġimgħa li għaddiet ħadt sehem f'diskussjoni virtwali lokali bit-tema ta' "In-Nisa u t-Tmexxija f'Malta matul il-Pandemija". Xtaqt hawnhekk li nagħti ftit sfond dwar dan. Irridu nqisu li waqt il-pandemija, minħabba r-restrizzjonijiet li kellhom jiġu imposti, in-nisa ġew affettwati wkoll minn żieda f'sitwazzjonijiet ta' vjolenza domestika, stress, tnaqqis fid-dħul, iżolament u wkoll effett fuq is-saħħa mentali. Imma hemm ukoll stejjer li warajhom hemm il-kuraġġ u d-determinazzjoni. Hawn tiġini f'moħħi mill-ewwel il-Professur Charmaine Gauci. Jekk għandu jkollna eżempju ta' mara kuraġġuża u determinata, irridu nħarsu lejn ix-xogħol siewi u impekkabbli li għamlet u li għadha qed tagħmel il-Professur Gauci fejn tidħol is-saħħa pubblika — ħidma li spikkat sew matul din il-pandemija. Bħala Membru tal-Kumitat għall-Iżvilupp Reġjonali, bħalissa qed ninnegozja, f'isem il-grupp politiku tiegħi fil-Parlament Ewropew, rapport dwar id-dimensjoni tal-ġeneru fil-Politika ta' Koeżjoni, u nemmen bis-sħiħ li din il-politika tista' tgħin biex jintlaħaq aħjar dan l-għan. Ir-riżorsi allokati għall-politika reġjonali jista' jkollhom effett pożittiv fuq l-inugwaljanza bejn is-sessi, mhux biss minn perspettiva soċjali. Eżempju li jiġini f'moħħi huma l-faċilitajiet taċ-Childcare u kif dawn għenu biex kien hemm żieda fil-parteċipazzjoni tan-nisa fil-postijiet tax-xogħol u wkoll nisa li komplew bl-istudji tagħhom. Kien proprju għalhekk li dan l-aħħar, f'Rapport li mexxejt f'isem is-Soċjalisti u d-Demokratiċi fil-Parlament Ewropew, ħdimt lejn il-promozzjoni ta' Strateġija Ewropea għan-negozji tagħna li tkun iżjed orjentata lejn sehem aktar attiv tan-nisa fin-negozju. Fiż-żjarat lil negozji immexxija min-nisa f'Għawdex li għamilt fl-aħħar ġranet, sħaqt fuq il-ħtieġa u l-importanza li jkollna aktar nisa fis-settur tal-intraprenditorjat. Barra minn hekk, is-sehem tal-mara f'oqsma bħall-industrija, ir-riċerka, l-innovazzjoni u l-oqsma diġitali irridu nikkultivawh u nespanduh b'inizjattivi tajbin. Nilqa', f'dan il-qasam, l-isforzi Ewropej bħall-Aġenda tal-Ħiliet sabiex jiżdied is-sehem ta' gradwati nisa fis-suġġetti STEM. Imma anke hawn, iċ-ċifri ta' nisa parteċipi għadhom baxxi wisq. Hemm bżonn li tikber il-ħidma biex intejbu l-perċezzjoni tal-karrieri STEM fost it-tfajliet u n-nisa tagħna — u niżguraw li ladarba jiggradwaw, inżommuhom fid-dinja tax-xogħol. Din hija r-raġuni għaliex bħala r-Rapporteur Permanenti għall-Integrazzjoni tal-Ġeneru fil-Kumitat għall-Politika Industrijali, Teknologika u ta' Riċerka, qed naħdem fuq workshop li fiż-żmien li ġej se jkun qed jiġbor flimkien esperti minn oqsma differenti sabiex niddiskutu titjib, b'azzjonijiet biex titnaqqas id-differenza bejn is-sessi f'dawn l-oqsma. It-tama tiegħi hi li inizjattivi li nfasslu fuq livell lokali u dak Ewropew jgħinu biex jinżamm livell għoli ta' għarfien politiku dwar l-ugwaljanza bejn is-sessi, u li dawn ikunu l-bażi għal aktar progress. Nawgura għalhekk lin-nisa kollha mhux biss għall-Jum iddedikat għalihom, imma li jħaddnu kuraġġ u determinazzjoni biex tassew ikomplu jirnexxu.